የሥልጣን ሽግግር  ሂደቱም ከመናቆር ይልቅ መደጋገፍን የሚጠይቅ ነው -መንግስት
ሰላማዊና ዴሞክራሲያዊ የሥልጣን ሽግግርሂደቱ ከመናቆር ይልቅ መደጋገፍን፣ ከመጠላለፍ ይልቅ መተባበርን የሚጠይቅ መሆኑን በኢፌዴሪ የመንግስት ኮሙዩኒኬሽን ጉዳዮች ጽሕፈት ቤት  አስገነዘበ፡፡"ሰላማዊና ዴሞክራሲያዊ የሥልጣን ሽግግር ለህዳሴያችን ስኬት!" በሚል ርእስ በኢፌዴሪ የመንግስት ኮሙዩኒኬሽን ጉዳዮች ጽሕፈትቤት የተዘጋጀው ሳምንታዊ አቋም መግለጫ እንዳመለከተውየኢትዮጵያ ህዳሴ ስኬት የሚረጋገጠው፣ አንደኛው ትውልድ በዘመኑ የጀመረውንና ያስመዘገበውን ውጤት ከቀጣዩ ትውልድ ጋር በመቀባበል መሆኑ ጠቅሷል ፡፡ሂደቱም ከመናቆር ይልቅ መደጋገፍን፣ ከመጠላለፍ ይልቅ መተባበርን የሚጠይቅ ነው ብሏል ፡፡የኢፌዴሪ ሕዝብ ተወካዮች ምክር ቤት በቅርቡ አዲስ ጠቅላይ ሚኒስትር በመሰየም በሀገሪቱ  ታሪክ ሰላማዊ እና ዴሞክራሲያዊ የሥልጣን ሽግግር እውን መሆኑን ዳግም በተግባር ማረጋገጡን ነው ያብራራው ፡፡ሰላማዊ የሥልጣን ሽግግሩ በአንድ በኩል ዛሬ አገራችን የደረሰችበትን የእድገት ደረጃ የሚያመላክት ሲሆን፣ በሌላ በኩል ለቀጣይ ሰላማችንና ዕድገታችን ትልቅ ሚና እንደሚጫወት ይጠበቃል ነው ያለው ፡፡አገራችን በተያያዘችው የህዳሴ ጉዞ ሂደት ውስጥ እመርታዊ ለውጥ ተደርጎ የሚወሰድ እና ለቀጣይ የዕድገት ጉዞም ትልቅ መሠረት የሚጥል ሲሆን፣ ለዴሞክራሲ ኃይሎች፣ ለተፎካካሪ ፓርቲዎች ብሎም በአፍሪካና በዓለም አደባባይ ላይ ለሚኖረን ተሳትፎም በአርዓያነት  የሚጠቀስ ተግባር መሆኑን አስረድቷል ፡፡እንደሚታወቀው፣ በኢትዮጵያ ተጨባጭ ሁኔታ ሰላም፣ ልማትና ዴሞክራሲ የማይነጣጣሉ የአንድ ሳንቲም ገጽታዎች ናቸው ያለው መግለጫው ፤ እነዚህ መሠረታዊ ጉዳዮች በተግባር ሊረጋገጡ የሚችሉት፣ በመንግሥት ጥረት ብቻ እንዳልሆነም አመልክቷል ።ይልቁንም፣ መላው ህዝባችን በቡድንና በተናጠል የበኩሉን ድርሻ እንዲወጣ የሚጠይቁ  በመሆናቸውም መንግሥት የመሪነት እና የአስተባባሪነት ሚና ቢኖረውም የዜጎች ህይወት በመሠረቱ የሚቀየረው በዋነኝነት በዜጎች ጥረትና ልፋት መሆኑን መገንዘብ እና በዚህ በኩል ራስን ለለውጥ ማዘጋጀት እንደሚጠበቅ አስገንዝቧል ፡፡በዚህ አጋጣሚ፣ አዲሱ አመራር የሚጠበቅበትን የመሪነትና የአስተባባሪነት ሚና በአግባቡ እንደሚወጣ፣ ሕዝባችንን በባለቤትነት የማሳተፍ ነባር መርሆዎቻችንን ተከትሎም ከድህነት ለመላቀቅ የተያያዝነውን ራእይ ለማሳካት ጠንክሮ እንደሚሰራ  አርጋግጧል ።አገራችን ኢትዮጵያን በ2017 ዓ.ም. መካከለኛ ገቢ ካላቸው አገራት ተርታ ለማሰለፍ የያዝነው ዕቅድ የሚሳካው በሁሉም የህብረተሰብ ክፍሎች የተሟላ እና ንቁ ተሳትፎ መሆኑን አጥብቆ የሚገነዘበው የኢፌዴሪ መንግሥት፣ ትውልዱ አሁን ያስመዘገበውን ሰላማዊ እና ዴሞክራሲያዊ የስልጣን ሽግግር ድል እየተንከባከበ ለቀጣይ ተደማሪ ውጤቶች ርብርብ ማድረጉን እንዲቀጥል ጥሪውን ያስተላልፏል፡፡